b'\n_START_ARTICLE_\nFaustas Lat\xc4\x97nas\n_START_PARAGRAPH_\nFaustas Lat\xc4\x97nas (g. 1956 m. gegu\xc5\xbe\xc4\x97s 16 d. Dusetose) \xe2\x80\x93 Lietuvos kompozitorius, kult\xc5\xabros veik\xc4\x97jas.\n_START_SECTION_\nBiografija\n_START_PARAGRAPH_\nZarasuose mok\xc4\x97si M. Melnikait\xc4\x97s vidurin\xc4\x97je ir muzikos mokyklose. Baig\xc4\x99s a\xc5\xa1tuonias klases \xc4\xafstojo \xc4\xaf Kauno J. Gruod\xc5\xbeio muzikos technikum\xc4\x85, kur\xc4\xaf baig\xc4\x97 1975 m. 1980 m. baig\xc4\x97 Lietuvos valstybin\xc4\x97s konservatorijos kompozicijos specialyb\xc4\x99._NEWLINE_1979\xe2\x80\x931990 m. dirbo muzikin\xc4\x97s dalies ved\xc4\x97ju Vilniaus \xe2\x80\x9eL\xc4\x97l\xc4\x97s\xe2\x80\x9c teatre, 1990\xe2\x80\x931991 m. \xe2\x80\x93 \xc5\xa1io teatro direktorius. 1991\xe2\x80\x931995 m. Vilniaus ma\xc5\xbeojo teatro muzikin\xc4\x97s dalies ved\xc4\x97jas. 1995\xe2\x80\x931996 m. Lietuvos valstybinio akademinio dramos teatro direktorius. 1996 m. paskirtas Lietuvos Respublikos kult\xc5\xabros viceministru. 1997\xe2\x80\x931999 m. Lietuvos Respublikos Vyriausyb\xc4\x97s valstyb\xc4\x97s konsultantas kult\xc5\xabros klausimais, 1999\xe2\x80\x932005 m. \xe2\x80\x93 Ministro Pirmininko konsultantas kult\xc5\xabros klausimais. 1999 m. laim\xc4\x97jo konkurs\xc4\x85 \xc4\xaf Lietuvos nacionalinio dramos teatro generalinio direktoriaus pareigas. 2000\xe2\x80\x932005 m. Valstybinio Vilniaus ma\xc5\xbeojo teatro vadovas. 2005 m. antr\xc4\x85 kart\xc4\x85 tapo Lietuvos Respublikos kult\xc5\xabros viceministru. Nuo 2006 m. Lietuvos Respublikos Vyriausyb\xc4\x97s Ministro Pirmininko patar\xc4\x97jas. _NEWLINE_Para\xc5\xa1\xc4\x97 muzik\xc4\x85 kino filmams "Mano ma\xc5\xbeyt\xc4\x97 \xc5\xbemona" (1984 m., re\xc5\xbe. Raimundas Banionis), "\xc5\xa0e\xc5\xa1iolikme\xc4\x8diai" (1987 m., re\xc5\xbe. Raimundas Banionis), "Parod\xc5\xb3 r\xc5\xabmai" (1987 m., re\xc5\xbe. Marijonas Giedrys, Andrius \xc5\xa0iu\xc5\xa1a), "Neatmenu tavo veido" (1988 m., re\xc5\xbe. Raimundas Banionis), "Vaikai i\xc5\xa1 "Amerikos" vie\xc5\xa1bu\xc4\x8dio" (1990 m., re\xc5\xbe. Raimundas Banionis), "I\xc5\xa1ak\xc4\x97tas krantas" (1992 m., re\xc5\xbe. Tomas Don\xc4\x97la), "D\xc5\xbeiazas" (1992 m., re\xc5\xbe. Raimundas Banionis), "Mediniai laiptai (1993 m., re\xc5\xbe. Vidas Ra\xc5\xa1inskas), "Ir jis pasak\xc4\x97 jums sudie" (1993 m., re\xc5\xbe. Andrius \xc5\xa0iu\xc5\xa1a), "Prokurorai" (2002 m., re\xc5\xbe. Raimundas Banionis, Alvydas \xc5\xa0lepikas), "Garb\xc4\x97s kuopa" (2007 m., re\xc5\xbe. Raimundas Banionis), dokumentiniam filmui "Lietuvos Respublikos Prezidentai: Algirdas Mykolas Brazauskas. Prezidentavimo metai" (1998 m., re\xc5\xbe. Rimtautas \xc5\xa0ilinis)._NEWLINE_\xc5\xbdmona Ramut\xc4\x97 Rachlevi\xc4\x8di\xc5\xabt\xc4\x97 Vilniaus dail\xc4\x97s akademijos d\xc4\x97stytoja ir Dail\xc4\x97s akademijos galerijos ved\xc4\x97ja, vaikai \xe2\x80\x93 Norvyda, El\xc5\xbebieta ir Kristupas. Brolis Algirdas Lat\xc4\x97nas \xe2\x80\x93 aktorius, Jaunimo teatro vadovas.'